For os sundhedsprofessionelle, der til daglig arbejder med at hjælpe mennesker, der har været udsat for alvorlige ulykker og efterfølgende svære hjerneskader, har den seneste tids karikaturlignende debat i tv og på de sociale medier om brugen af cykelhjelm eller ej været meget frustrerende. Debatten har været præget af falske nyheder og dumsmarte bemærkninger fra såkaldte kendisser.

En af de dumsmarte bemærkninger, der er blevet fremført, er, at man ligner en idiot med cykelhjelm. Men ligner det ikke nærmere idioti ikke at bruge cykelhjelm? Ligner man også en idiot, når man bruger sikkerhedssele, og når en motorcyklist eller en rytter rider med hjelm?

Inden for neurorehabilitering møder vi hver eneste dag patienter – heriblandt mange unge under uddannelse – som kæmper for at komme tilbage til et så normalt liv som muligt med svære skader på hukommelsen og indlæringsevnen.